Nikola Dudášová

Nikola Dudášová (* 17. marec 1995, Banská Bystrica) je slovenská basketbalistka, hrávajúca na pozícii rozohrávačky. V súčasnosti hrá Dudášová za tím BK Žabiny Brno v českej extralige a za slovenskú reprezentáciu. S tímom MBK Ružomberok je víťazkou Basketbalovej extraligy žien v sezóne 2019/2020. Je tiež dvojnásobnou víťazkou Slovenského pohára (s Piešťanmi a Ružomberkom) a víťazkou Federálneho pohára a Českého pohára s Brnom.
Životopis.
Nikola Dudášová sa narodila v roku 1995 v Banskej Bystrici. Navštevovala Športové gymnázium Banská Bystrica. Študovala fyzioterapiu na Inštitúte fyzioterapie, balneológie a liečebnej rehabilitácie Univerzity sv. Cyrila a Metoda v Piešťanoch.
Hráčska kariéra.
Piešťanské Čajky (20122018).
K basketbalu sa Nikola Dudášová dostala v rodnej Banskej Bystrici ako osemročná. V juniorských kategóriách hrala za BK ŠKP 08 Banská Bystrica. Ako šestnásťročná sa presunula do Piešťan. Dudášová sa stala hneď po vzniku nového extraligového klubu Piešťanské Čajky v lete roku 2012 jeho kmeňovou hráčkou a pôsobila v ňom šesť sezón. Počas nich získala s klubom dve strieborné a tri bronzové medaily. V štatistikách extraligy je za Čajky k januáru 2024 treťou historicky najlepšou hráčkou klubu, čo sa týka dosiahnutých bodov (1 155 bodov).
Brno a Ružomberok (20182020).
V lete 2018 prestúpila do tímu českej extraligy BK Žabiny Brno. S tímom získala druhé miesto v extraligovej sezóne 2018/2019.
Po konci sezóny 2019/20 sa Dudášová vrátila na Slovensko a nasledujúcu sezónu nastupovala za tím MBK Ružomberok. Ružomberok v sezóne získal double, keď zvíťazil v extralige aj v Slovenskom pohári. Dudášová sa stala najužitočnejšou hráčkou finále Slovenského pohára, v ktorom Ruža zvíťazila nad Piešťanskými Čajkami 67:59.
Poľsko a Maďarsko (20202023).
V lete 2020 Dudášová prestúpila do klubu 1 KS Ślęza Wrocław v poľskej extralige. Za Vroclav odohrala 16 stretnutí, priemerne si zapisovala do štatistík 7,3 bodu, 4,1 doskoku a 4,7 asistencie na zápas. Vo februári 2021 zmenila pôsobisko a prestúpila do klubu maďarskej extraligy PEAC Pécs. Po príchode do Pécsu dostala koronavírus. Sezónu 2022/23 odohrala za ďalší maďarský klub, Atomerőmű KSC Szekszárd. So Szekszárdom nastupovala Dudášová aj v Eurolige. V troch zápasoch Euroligy mala priemer 5 bodov, 2,3 doskoku a 3,3 asistencie.
Návrat do Brna (2024).
V januári 2024 sa Dudášová vrátila do českého extraligového klubu BK Žabiny Brno. So Žabinami sa v januári 2024 stala víťazkou česko-slovenského Federálneho pohára, pričom v bodovaní bola deviatou najlepšou hráčkou turnaja s bodovým priemerom 14,7 bodu na zápas. Keďže Federálny pohár bol určený ako finálový turnaj aj pre Český pohár v basketbale žien, Dudášová tak vyhrala aj Český pohár pre sezónu 2023/24.
Reprezentácia.
Dudášová reprezentovala Slovensko na juniorských aj seniorských vrcholných podujatiach. Jej juniorské účasti zahŕňajú Majstrovstvá Európy v basketbale žien do 16 rokov v roku 2010 (priemer 9,3 bodu, 2,1 doskoku a 2,8 asistencie na zápas) či Majstrovstvá Európy v basketbale žien do 20 rokov v roku 2015 (priemer 10,7 bodu, 3,3 doskoku a 1,4 asistencie na zápas).
Bola súčasťou reprezentácie na Majstrovstvách Európy v basketbale žien v roku 2017. Pri priemernom čase strávenom na palubovke 14,9 minúty dosiahla štatistiky 3,2 bodu, 2,0 doskoku a 0,8 asistencie na zápas. Bola tiež súčasťou reprezentačného výberu na Majstrovstvách Európy v basketbale žien v roku 2021.